62022CO0198_INF
Uznesenie Súdneho dvora (šiesta komora) zo 6. marca 2023 –Deutsche Bank (Kartel – Úrokové deriváty denominované v eurách)
(spojené veci C‑198/22 a C‑199/22)
„Návrh na začatie prejudiciálneho konania – Článok 99 Rokovacieho poriadku Súdneho dvora – Článok 101 ZFEÚ – Smernica 2014/104/EÚ – Článok 10 – Pôsobnosť ratione temporis – Žaloby o náhradu škody spôsobenej porušením ustanovení práva hospodárskej súťaže Európskej únie – Premlčacia lehota – Porušenie, ku ktorému došlo pred nadobudnutím účinnosti smernice – Ochrana spotrebiteľa“
1.
Hospodárska súťaž – Žaloby o náhradu škody spôsobenej porušeniami pravidiel hospodárskej súťaže – Smernica 2014/104 – Porušenie, ku ktorému došlo pred nadobudnutím účinnosti smernice – Premlčacia lehota na podanie žaloby o náhradu škody – Určenie začiatku plynutia tejto lehoty – Uplatniteľnosť vnútroštátneho práva – Obmedzenia – Dodržanie zásady efektivity – Premlčacia lehota, ktorá môže začať plynúť až po skončení porušovania a po tom, ako sa poškodený dozvedel o informáciách nevyhnutných na podanie žaloby – Postavenie poškodeného ako spotrebiteľa – Neexistencia vplyvu
(Článok 101 ZFEÚ; smernica Európskeho parlamentu a Rady 2014/104)
(pozri body 33 – 52, bod 1 výroku)
2.
Hospodárska súťaž – Žaloby o náhradu škody spôsobenej porušeniami pravidiel hospodárskej súťaže – Smernica 2014/104 – Uplatnenie z hľadiska času – Hmotnoprávne ustanovenia – Zákaz retroaktívneho uplatnenia preberajúcej vnútroštátnej právnej úpravy – Procesné ustanovenia – Zákaz uplatňovania preberajúcich vnútroštátnych predpisov na žaloby podané pred 26. decembrom 2014
(Smernica Európskeho parlamentu a Rady 2014/104, článok 22)
(pozri body 58 – 61)
3.
Hospodárska súťaž – Žaloby o náhradu škody spôsobenej porušeniami pravidiel hospodárskej súťaže – Smernica 2014/104 – Uplatnenie z hľadiska času – Ustanovenie upravujúce premlčaciu lehotu pre žaloby o náhradu škody v dĺžke najmenej päť rokov – Hmotnoprávne ustanovenie – Zákaz retroaktívneho uplatnenia preberajúcej vnútroštátnej právnej úpravy
(Smernica Európskeho parlamentu a Rady 2014/104, články 10 a 22)
(pozri body 63 – 69, 72, bod 2 výroku)
4.
Akty inštitúcií – Smernice – Vykonanie členskými štátmi – Potreba zabezpečiť účinnosť smerníc – Povinnosti vnútroštátnych súdov – Povinnosť konformného výkladu – Rozsah – Výklad vnútroštátneho práva contra legem – Vylúčenie
(Článok 4 ods. 3 ZEÚ; článok 288 ZFEÚ)
(pozri bod 71)
Výrok
1.
Článok 101 ZFEÚ a zásada efektivity sa majú vykladať v tom zmysle, že nebránia vnútroštátnej právnej úprave, ako ju vykladá vnútroštátna judikatúra, podľa ktorej premlčacia lehota uplatniteľná na žalobu o náhradu škody za porušenie ustanovení práva hospodárskej súťaže Európskej únie, ktorú podal spotrebiteľ, začína plynúť odo dňa uverejnenia zhrnutia konečného rozhodnutia Európskej komisie, ktorým bolo toto porušenie konštatované, v Úradnom vestníku Európskej únie, pokiaľ sa možno dôvodne domnievať, že poškodená osoba sa oboznámila s nevyhnutnými skutočnosťami, ktoré jej umožňujú podať svoju žalobu o náhradu škody v deň tohto uverejnenia.
2.
Článok 10 ods. 3 smernice Európskeho parlamentu a Rady 2014/104/EÚ z 26. novembra 2014 o určitých pravidlách upravujúcich žaloby podľa vnútroštátneho práva o náhradu škody utrpenej v dôsledku porušenia ustanovení práva hospodárskej súťaže členských štátov a Európskej únie sa má vykladať v tom zmysle, že do jeho časovej pôsobnosti patrí žaloba o náhradu škody za porušenie práva hospodárskej súťaže, ktorá, hoci sa týka porušenia, ktoré sa skončilo pred nadobudnutím účinnosti tejto smernice, bola podaná po nadobudnutí účinnosti ustanovení, ktoré ju preberajú do vnútroštátneho práva, pokiaľ premlčacia lehota uplatniteľná na túto žalobu neuplynula pred uplynutím lehoty na prebratie uvedenej smernice.